ยืนยันต้องคุม‘ฟินันซ่า’
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
17 ส.ค. 2554

ทางเดียวแก้ปัญหาเงินทุนการันตีลูกค้าไร้ผลกระทบ
โพสต์ทูเดย์ — คปภ. ยืนแผนเดิม เสนอคลังอนุมัติเข้าควบคุมฟินันซ่า แย้มข่าวดีได้นักลงทุนรายใหม่
นางจันทรา บูรณฤกษ์ เลขาธิการ สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ทาง คปภ. ได้ส่งรายละเอียดเพิ่มเติมเกี่ยวกับการแก้ไขปัญหาของบริษัท ฟินันซ่าประกันชีวิต กลับไปให้กระทรวงการคลังพิจารณาแล้ว โดยยังคงยืนยันว่า คปภ. ต้องเข้าไปควบคุมกิจการ เพื่อแก้ไขปัญหาของฟินันซ่า และทำให้เงินกองทุนที่ติดลบอยู่ 1,037 ล้านบาท กลับมาเป็นบวกให้ได้ ซึ่งขณะนี้ คปภ. ได้ส่งเจ้าหน้าที่เข้าไปยังฟินันซ่าเพื่อทำหน้าที่ตรวจสอบบัญชีและหนี้สินว่ามีสินทรัพย์อะไรบ้างที่จะนำออกมาขายเพื่อแปลงเป็นเงินสดได้ ในการเพิ่มเงินกองทุนให้ครบตามเกณฑ์ที่คปภ.กำหนด
การเข้าไปควบคุมกิจการของคปภ. ไม่ได้ร้ายแรงเหมือนกับกรณีของธนาคารพาณิชย์ แต่เป็นเพียงการเข้าไปตรวจสอบทางบัญชีและประเมินหนี้สินเพื่อแปลงเป็นทุนเท่าหรือเงินสดเท่านั้น ซึ่งทั้งนี้ เมื่อปี 2550 คปภ. ก็เคยมีประสบการณ์เข้าไปควบคุมกิจการของบริษัท สหประกันชีวิต มาแล้ว ซึ่งในที่สุดก็หาผู้ร่วมทุนรายใหม่และธุรกิจกลับมามีกำไรได้
คปภ. ยังยืนยันว่า ตามแผนฟื้นฟูกิจการที่ฟินันซ่าเสนอมาให้เพิ่มทุนด้วยการนำสินทรัพย์มาแปลงเป็นทุนนั้น คงไม่สามารถทำได้ เนื่องจากตามกฎหมายต้องใช้เป็นเงินสดเท่านั้น 
อย่างไรก็ตาม ขณะนี้ทางฟินันซ่าก็อยู่ระหว่างเจรจากับผู้ร่วมทุนรายใหม่ที่เป็นบริษัทประกันชีวิตจากต่างประเทศ ซึ่งก็มีแนวโน้มที่ดีและหากได้ข้อสรุปโดยเร็ว ทาง คปภ. ก็อาจไม่จำเป็นต้องเข้าไปควบคุมกิจการก็ได้ 
“ยืนยันว่าฟินันซ่าประกันชีวิตไม่ล้มแน่นอน และอยากขอร้องให้ประชาชนที่ถือกรมธรรม์ฟินันซ่า ประกันชีวิตอยู่ อย่าตกใจและไปเวนคืนกรมธรรม์ก่อนกำหนด เพราะจะทำให้ผู้เอาประกันเสียประโยชน์อย่างมาก ซึ่งปัญหาของฟินันซ่าจะไม่ส่งผลกระทบต่อลูกค้าและผลกระทบต่อผู้เอาประกัน ยังได้รับความคุ้มครองเหมือนเดิมเพราะหากผู้เอาประกันภัยยกเลิกกรมธรรม์ประกันชีวิตในช่วงปีแรกๆ ของสัญญาประกันภัย จำนวนเงินที่ได้รับคืนจะน้อยกว่าเบี้ยประกันภัยที่ส่งไป และก็ยังมีเงินกองทุนประกันชีวิตมารองรับปัญหาอีกส่วนหนึ่ง” นางจันทรา กล่าว
นางจันทรา กล่าวว่า ในส่วนปัญหาของบริษัท ลิเบอร์ตี้ประกันภัย ทางบริษัทได้ใส่เงินเพิ่มทุนก้อนแรกเข้ามาแล้ว เหลืออีกเพียง 2 งวด ก็แก้ไขปัญหาเงินกองทุนติดลบ 134 ล้านบาทได้
นายกฤษฎา หุตะเศรณี ประธานเจ้าหน้าที่บริหาร บริษัท ฟินันซ่าประกันชีวิต กล่าวว่า คปภ. ได้เป็นผู้แนะนำนักลงทุนต่างชาติที่สนใจเข้าร่วมทุนเข้ามาหารือ และขณะนี้อยู่ระหว่างการตรวจสอบบัญชีทรัพย์สิน ซึ่งจากการเจรจาเบื้องต้นก็มีความเป็นไปได้สูง เนื่องจากนักลงทุนรายนี้มีความตั้งใจเข้ามาประกอบธุรกิจประกันชีวิตในไทย และต้องการถือหุ้นในสัดส่วนมากกว่า 50% โดยคาดว่าได้ข้อสรุปภายใน 12 เดือนนี้